Ramaphosa nie welkom by Marikana-herdenkingAdjunkpresident Cyril Ramaphosa (Foto: GCIS) Adj.pres. Cyril Ramaphosa is nie welkom om die vyfde herdenking van die Marikana-slagting by te woon nie. Só het die Vereniging van Myn- en Konstruksiewerkers (Amcu) Donderdag laat hoor. Dit volg ná onbevestigde gerugte dat Ramaphosa glo aangedui het hy wil vir die eerste keer in vyf jaar die herdenking van die slagting bywoon. Mynwerkers het in Augustus 2012 by Lonmin se Marikana-myn met ŉ staking begin en ŉ salaris van R12 500 per maand geëis. Die staking het gewelddadig geraak en 34 mynwerkers is tydens konfrontasie met die polisie doodgeskiet. Tien ander mense, onder wie twee polisiebeamptes en twee Lonmin-veiligheidswagte, is in die voorafgaande dae doodgemaak. Joseph Mathunjwa, president van Amcu, het Donderdag aan die media gesê as Ramaphosa na Marikana wil kom, moet hy ŉ ander datum reël om met die weduwees van die ontslape myners byeen te kom. “Ons het ŉ vergadering gehad met die Marikana-weduwees. Hulle het gesê Ramaphosa is nie welkom in Marikana nie. Hulle het ruimte nodig. Ek glo nie dit is met ŉ opregte hart dat hy dit wil doen nie; hy glo Marikana is ŉ goeie plek vir hom om te kom stemme werf,” het Mathunjwa gesê. Ramaphosa het hom verkiesbaar gestel as ANC-president wanneer dié party hul verkiesingskonferensie in Desember hou. Ramaphosa het in Mei vanjaar om verskoning gevra vir nege e-posse wat hy aan Lonmin se uitvoerende beampte en ministers geskryf het in dae wat die slagting voorafgegaan het. Hy het gesê hy is jammer vir die taal wat hy in daardie stadium gebruik het. Hy was in dié stadium ŉ nie-uitvoerende direkteur van Lonmin se platinummyne. Ramaphosa het die aand voor die slagting in ŉ e-pos tussen Lonmin se bestuur en regeringsamptenare gesê die gebeurtenisse rakende die staking is “krimineel en moet as sodanig beskou en bestempel word”. Die herdenking sal volgende week Woensdag gehou word op die koppie waar die werkers geskiet is.